Profesii

Aproximativ unul din patru tineri din Uniunea Europeană (28,5%), cu vârste cuprinse între 25 şi 34 de ani, locuieşte cu părinţii, media fiind undeva la 26 de ani, în timp ce în România majoritatea tinerilor asteaptă până spre 27,5-28 de ani ca să se mute, arată datele Eurostat.

România se află însă pe primul loc în privinţa diferenţelor dintre sexe atunci când vine vorba de vârsta la care tinerii părăsesc casa părinţilor, cu o medie de 25,6 ani la femei vs 30,5 ani la bărbaţi. Pe locurile următoare sunt Bulgaria (27.5 vs. 31.7), Croaţia (30.0 vs. 33.6), Grecia (28.0 vs. 30.6), Ungaria (25.8 vs. 28.3), Polonia (26.3 vs. 28.8), Slovacia (29.7 vs. 32.1) şi Lituania (24.5 vs. 26.9).

În majoritatea ţărilor europene, fetele aleg independenţa mai repede decât băieţii, singura excepţie fiind Suedia (18.5 ani la femei faţă de 18.4 pentru bărbaţi).

Potrivit datelor pe 2017, tinerii din ţările nordice (Suedia, Danemarca şi FInlanda) şi Luxembourg pleacă cel mai devreme din casa părinţilor, la 18,5-22 de ani, urmaţi de cei din Estonia (22,2 ani), Germania, Franţa şi Olanda (23,7 ani), precum şi Marea Britanie (24,7 ani).

La polul opus se află Croaţia (31,8 ani), Slovacia, Malta şi Italia, unde tinerii stau până spre 30 de ani în casa părintească. Nu foarte departe se află Bulgaria (29,6 ani), Spania (29,5 an) şi Grecia (29,3 ani).

În medie, la nivel UE, procentul tinerilor care locuiesc cu părinţii variază semnificativ, de la sub 6% în Danemarca, Finlanda şi Suedia până la peste jumătate în Croaţia, Slovacia şi Grecia.